Θεσπίζει ένα σύστημα διαφοροποιημένων τιμών φαρμάκων για τη θεραπεία των τριών σοβαρών μεταδοτικών νόσων (HIV/AIDS, ελονοσία, φυματίωση και συναφείς ευκαιριακές νόσοι). Τα εν λόγω φάρμακα είναι γνωστά ως "προϊόντα με κλιμακωτή τιμολόγηση"*. Καθιερώνει ελέγχους προκειμένου να διασφαλιστεί ότι τα εν λόγω φθηνότερα φαρμακευτικά προϊόντα μεταφέρονται στον τόπο για τον οποίο προορίζονται και δεν καταλήγουν στη μαύρη αγορά στην ΕΕ. Οι παραγωγοί και οι εξαγωγείς που επιθυμούν να διαφοροποιήσουν τις τιμές πρέπει πρώτα να διασφαλίσουν την έγκριση της Ευρωπαϊκής Επιτροπής. Για να λάβουν την εν λόγω έγκριση, πρέπει να παρέχουν το όνομα και το (τα) ενεργό (-ά) συστατικό (-ά) του φαρμακευτικού προϊόντος, την τιμή και τον αριθμό κωδικού του και τις χώρες στις οποίες θα πωληθεί. Όταν σε ένα προϊόν αποδίδεται το καθεστώς της "κλιμακωτής τιμολόγησης", ένα διακριτικό λογότυπο τοποθετείται σε όλες τις συσκευασίες και τα έγγραφα έτσι ώστε να αναγνωρίζεται εύκολα. Στα εν λόγω φάρμακα, η "κλιμακωτή" τιμή μπορεί να είναι είτε το 25 % της μέσης τιμής που εφαρμόζεται στις χώρες του Οργανισμού Οικονομικής Συνεργασίας και Ανάπτυξης (ΟΟΣΑ) είτε το άμεσο κόστος παραγωγής συν 15 %. 76 χώρες, μεταξύ των οποίων συγκαταλέγονται το Αφγανιστάν και η Ζιμπάμπουε, είναι επιλέξιμες για αυτό το ειδικό καθεστώς τιμολόγησης. Μπορούν να κατασχεθούν και να καταστραφούν οποιαδήποτε από τα φάρμακα χαμηλής τιμολόγησης τα οποία αποκαλύφθηκε ότι επανεισάγονται στην ΕΕ, εκτός αν ο εισαγωγέας συμφωνεί να τα διαθέσει για ανθρωπιστικούς σκοπούς. Ο κανονισμός (ΕΕ) 2016/793 κωδικοποιεί τον κανονισμό (ΕΚ) αριθ. 953/2003 του Συμβουλίου.